આપણે બટન પર ક્લિક કરીએ અને કશુંક બને તે રોમાંચ આપણાં માટે વળતરરૂપ હોય છે. તેનું ઉદાહરણ, ૨૦૧૨ની સાલમાં એક જાહેરાત કંપનીએ બેલ્જિયમમાં એક ટીવી ચેનલની જાહેરાત કંઈક એવી રીતે કરી કે તે મૂકતાવેંત જ વાઈરલ થઈ ગઈ. બેલ્જિયમના ફ્લેન્ડર નામના શાંત શહેરના ચોરા પર એક મોટું લાલ બટન રાખવામાં આવ્યું. તેના પર એક મોટું તીર મૂકીને લખવામાં આવ્યું હતું કે પુશ ટુ એડ ડ્રામા. અભ્યાસકારે નોંધ્યું છે કે એ બટન દબાવવા માટે આવતા દરેક વ્યક્તિના ચહેરા પર લિફ્ટમાં બટન દબાવવા જતાં બાળક જેવો જ રોમાંચ હતો. સામાન્યપણે ખાલી રહેતા એ ચોરા પર બટન દબાવવા માટે લાંબી કતાર લાગી ગઈ હતી.